**โครงการ “แว่นตาเพื่อน้อง”**

**หลักการและเหตุผล**

วลีที่ว่า “เด็กในวันนี้คือผู้ใหญ่ในวันหน้า” บอกถึงเด็กคือทรัพยากรที่สำคัญของชาติ หรือ เด็กคืออนาคตของชาติ และเป็นพลังสำคัญในการพัฒนาชาติให้เจริญมั่นคงต่อไป

ปัจจุบันแนวโน้มปัญหาสายตาในเด็กและเยาวชนมีมากขึ้นเรื่อยๆ เนื่องจากความเจริญก้าวหน้าทางเทคโนโลยีที่เข้ามามีบทบาทมากขึ้น การใช้คอมพิวเตอร์ แท็บเล็ต สมาร์ทโฟนและสื่อเทคโนโลยีอื่นๆ เป็นเวลานานๆ เป็นส่วนหนึ่งของสาเหตุที่ทำให้เกิดปัญหาด้านโรคตาและปัญหาทางสายตาในเด็กและเยาวชนมากขึ้น ซึ่งปัญหาด้านสายตามีผลอย่างยิ่งสำหรับการพัฒนาการของเด็กและเยาวชน และยังส่งผลต่อการดำเนินชีวิตประจำวันในแต่ละวัน ทั้งยังพบว่าการมองเห็นที่ดีส่งผลต่อประสิทธิภาพทางการเรียนและการทำกิจกรรมต่างๆ ของเด็กและเยาวชนด้วย การแก้ไขปัญหาสายตาด้วยการใช้แว่นตานับเป็นอีกทางเลือกหนึ่งที่มีประสิทธิภาพ เพื่อให้เด็กและเยาวชนเหล่านี้มีคุณภาพชีวิตที่ดีขึ้นได้

 แว่นท็อปเจริญ ตระหนักถึงปัญหาสายตาในเด็กและเยาวชนดีว่า หากเกิดปัญหาสายตาขึ้นแล้ว จะส่งผลต่อประสิทธิภาพในการใช้ชีวิตประจำวัน ซึ่งทำให้การเรียนและการทำกิจกรรมต่างๆ ได้ไม่ดีเท่าที่ควร ดังนั้น แว่นท็อปเจริญและมูลนิธิสงเคราะห์เด็กของสภากาชาดไทย จึงจัดทำโครงการ “แว่นตาเพื่อน้อง” เพื่อให้ความช่วยเหลือเด็กและเยาวชนในพื้นที่ห่างไกล เข้ารับการตรวจสุขภาพตาและตรวจวัดสายตา พร้อมประกอบแว่นตาที่ถูกต้องกับสายตาของตนเอง นำไปสู่คุณภาพชีวิตที่ดีของเด็กและเยาวชนต่อไปในอนาคต

**วัตถุประสงค์**

1. เพื่อให้เด็กและเยาวชนที่มีปัญหาด้านสายตาในพื้นที่ห่างไกล ได้รับการตรวจวัดสายตาและได้รับแว่นตาที่มีค่าสายตาที่ถูกต้อง และได้ใช้ประโยชน์จากแว่นตาในการใช้ชีวิตประจำวันได้ดียิ่งขึ้น
2. เพื่อให้เด็กและเยาวชนมีสุขภาพตาที่ดีขึ้น ส่งผลให้มีผลการเรียนที่ดีขึ้น และประสบผลสำเร็จในการศึกษาต่อไปในอนาคต
3. เพื่อให้เด็กและเยาวชน มีคุณภาพชีวิตที่ดีขึ้น

**กลุ่มเป้าหมาย**

 เด็กและเยาวชน ที่มีอายุตั้งแต่ 8 - 18 ปี ในทุกจังหวัดของประเทศไทย จำนวน 20,000 คน

**ระยะเวลา**

 ในปีพ.ศ. 2557 – 2561 ( รวมระยะเวลา 5 ปี )

**การดำเนินการ**

1. ออกหน่วยบริการ ตรวจสุขภาพตา ตรวจสายตาและประกอบแว่น ด้วยอุปกรณ์และเครื่องมือที่ทันสมัยโดยผู้เชี่ยวชาญ ชำนาญการ พร้อมมอบแว่นสายตาแก่เด็กและเยาวชน ทุกเดือนๆ ละ 1 ครั้ง โดยมีจำนวนนักเรียนที่เข้ารับการบริการครั้งละ 500 คน หรือมากกว่า
2. สรุปรายชื่อเด็กและเยาวชนที่มีปัญหาเรื่องโรคตา ซึ่งต้องเข้ารับการรักษาดวงตาและโรคตาอื่นๆ ให้กับหน่วยงานในพื้นที่เพื่อการดูแลรักษาต่อไป (ถ้ามี)

**งบประมาณ**

1. แว่นท็อปเจริญ เป็นผู้รับผิดชอบ

**หน่วยงานรับผิดชอบ**

1. แว่นท็อปเจริญ
2. มูลนิธิสงเคราะห์เด็กของสภากาชาดไทย

**ผู้รับผิดชอบและผู้ประสานงานโครงการ**

1. ผู้จัดการฝ่ายกิจกรรมพิเศษ แว่นท็อปเจริญ

**ความคาดหวังของโครงการ**

1. เด็กและเยาวชนที่มีปัญหาด้านสายตา ในพื้นห่างไกลได้รับการตรวจวัดสายตาและได้รับแว่นตาที่มีค่าสายตาที่ถูกต้องและได้ใช้ประโยชน์ของแว่นตาในการใช้ชีวิตประจำวันได้ดียิ่งขึ้น
2. เด็กและเยาวชนสุขภาพตาดีขึ้น ส่งผลให้มีผลการเรียนที่ดีขึ้น และประสบผลสำเร็จในการศึกษาในโอกาสต่อไป
3. เด็กและเยาวชนมีคุณภาพชีวิตที่ดีขึ้น

###